
    545400 SIGHIŞOARA
Str. Muzeului nr.7, Tel./Fax 0265 - 771278
H O T Ă R Â R E A NR. 124
                                                                din 8 iulie 2020
privind aprobarea participării Municipiului Sighișoara la realizarea proiectului

VIA TRANSILVANICA (Calea Transilvaniei)

Consiliul Local al Municipiului Sighișoara, întrunit în ședință extraordinară,
Luând act de proiectul de hotărâre, înregistrat cu nr. 15.934/07.07.2020 și la Consiliul Local Sighișoara cu nr. 16.020/07.07.2020, de referatul de aprobare, înregistrat cu nr. 15.933/07.07.2020, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere inițiativa Asociației Tășuleasa Social din comuna Tiha Bârgăului, județul Bistrița - Năsăud, privind realizarea unui traseu turistic, numit ”Via Transilvanica”, care parcurs pe jos, cu bicicleta sau chiar călare, să dezvăluie pe o distanță de 1.000 de km., 2.000 de ani de istorie a Transilvaniei;

Având în vedere că, traseul începe la Mănăstirea Putna (locul unde se odihnește Ștefan cel Mare) și se termină la Drobeta Turnu Severin (locul pe unde a intrat pentru prima dată în țară, regele Carol I), străbătând astfel 10 județe (Mehedinți, Caraș - Severin, Hunedoara, Alba, Sibiu, Brașov, Harghita, Mureș, Bistrița - Năsăud și Suceava) din șapte regiuni istorice ale României (Bucovina, Ținutul de Sus, Terra Siculorum, Terra Saxonia, Valea Mureșului, Terra Daco-Romana și Valea Cernei);

Având în vedere că, implementarea acestui proiect ambițios va aduce un plus de vizibilitate zonelor pe care le străbate, oferind călătorilor posibilitatea de a descoperi repere importante ce țin de identitatea locurilor și a locuitorilor zonei, cu un rol important în susținerea turismului pe plan local și promovarea Municipiului Sighișoara ca destinație turistică;
Având în vedere prevederile Ordonanței Guvernului nr. 58/1998 privind organizarea și desfășurarea activității de turism în România, cu modificările și completările ulterioare, cu precădere prevederile art. 3, 20 și 23 din aceasta;

Ținând cont și de prevederile Hotărârii Guvernului nr. 33/2000 privind aprobarea Metodologiei de înscriere, atestare a criteriilor de evidențiere a patrimoniului turistic;
Având în vedere Raportul de specialitate al Compartimentului Urbanism, Disciplina în Construcții, Patrimoniu UNESCO, înregistrat cu nr. 15.932/07.07.2020, prin care se propune aprobarea participării Municipiului Sighișoara la realizarea proiectului VIA TRANSILVANICA (Calea Transilvaniei);

Având în vedere avizele favorabile ale comisiilor de buget, urbanism și juridică;
În temeiul prevederilor art. 129 alin. (2) lit. „c” și „e”, alin. (7) lit. „j” și „k”, alin. (9) lit. „a” și alin. (14), art. 139 alin. (1) și (3) lit. „f” și „g” și a art. 196 alin. (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

H O T Ă R Ă Ș T E:
Art. 1. (1) Se aprobă participarea Municipiului Sighișoara la realizarea proiectului „Via Transilvanica (Calea Transilvaniei)”, realizat de Asociația Tășuleasa Social.
(2) Municipiul Sighișoara va sprijini, va promova și va contribui la sustenabilitatea pe termen lung a proiectului „Via Transilvanica (Calea Transilvaniei)”, realizat de Asociația Tășuleasa Social. 
Art. 2. (1) Se aprobă înființarea traseului tematic „Via Transilvanica (Calea Transilvaniei)”, pe raza Municipiului Sighișoara, parte a traseului ce se va înființa la nivelul Județului Mureș, conform anexei nr. 1 la prezenta hotărâre.

 (2) Traseul prevăzut în anexa nr. 1 la prezenta hotărâre, va fi cuprins în Strategia de dezvoltare a Municipiului Sighișoara.
Art. 3. Cu ducerea la îndeplinire a prevederilor prezentei hotărâri se încredințează Primarul Municipiului Sighișoara, Viceprimarul Municipiului Sighișoara, Direcția Generală Arhitect Șef – Compartimentul Urbanism, Disciplina în Construcții, Patrimoniu UNESCO, Serviciul Tehnic, Investiții - Urmărire Contracte, Monitorizare Servicii de Utilități Publice din cadrul Municipiului Sighișoara și Asociația Tășuleasa Social.

Art. 4. Prin grija doamnei Bizo Anca, Secretar General al Municipiului Sighișoara, prezenta hotărâre va fi comunicată, în termenul prevăzut de lege, Primarului Municipiului Sighișoara, Prefectului Județului Mureș și se va aduce la cunoștință publică, prin publicarea pe pagina de internet la adresa www.sighisoara.org.ro.
PREŞEDINTE DE ŞEDINŢĂ,

  

         Sîrbu Ioan - Iulian      
                                           Contrasemnează pentru legalitate
                                  SECRETARUL GENERAL al municipiului,

                          Bizo Anca
(Prezenta s-a adoptat cu unanimitate de voturi)

  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Viceprimar;

  1 ex. Secretar General;

  2 ex. Direcția Generală Arhitect Șef – Compartimentul Urbanism, Disciplina în Construcții, Patrimoniu UNESCO;

  1 ex. Biroul Buget, Contabilitate, Salarizare – Direcția Economică;

  1 ex. Serviciul Tehnic, Investiții - Urmărire Contracte, Monitorizare Servicii de Utilități Publice;
  1 ex. Asociația Tășuleasa Social.
11 ex.

B.A. 

